Savielly Tartakower

Savielly Tartakower (* 22. február 1887 Rostov nad Donom, Rusko – † 2. február 1956 Paríž, Francúzsko) – iné podoby krstného mena boli "Savelij, Saviely, Ksawery" – bol poľský a francúzsky šachista, medzinárodný veľmajster od roku 1950, popredný svetový šachista medzivojnového obdobia.
Pochádzal z poľsko-židovskej rodiny. Už v detstve sa jeho rodina presťahovala z Ruska do Rakúska. Od roku 1924 žil vo Francúzsku, napriek tomu v medzivojnovom období reprezentoval Poľsko. Prvé šachové úspechy zaznamenal počas štúdií vo Viedni (vyštudoval právo). Prvý medzinárodný turnaj absolvoval v Barmen 1905, kde vo "vedľajšom" turnaji delil 1.-2. miesto, užší zápas o 1. miesto však prehral. Na turnaji vo Viedni 1907 bol 3.-5. Potom však prišlo chudobné obdobie, keď sa objavoval v dolnej polovici výsledkových listín.
Až po 1. svetovej vojne Tartakower prenikol do svetovej špičky. V tomto období sa zúčastnil mnohých turnajov. Jeho najlepšie výsledky do 2. svetovej vojny boli:
Berlín 1920 2.-3., Göteborg 1920 4.-7., Utrecht 1920 2., Amsterdam 1920 2.-3., Budapešť 1921 3.-4., Haag 1921 2., Teplice 1922 3.-4., Viedeň 1922 2., Kodaň 1923 3., Viedeň 1923 1., Moravská Ostrava 1923 5.-6., Hastings 1924/25 (B-turnaj) 1.-3., Baden-Baden 1925 5.-6., Debrecín 1925 2.-3., Mariánske Lázne 1925 5.-6., Paríž 1925 2., Moskva 1925 5.-6., Amsterdam 1926 2., Bardejov 1926 1.-2., Drážďany 1926 4., Gent 1926 1., Semmering 1926 4.-5., Hastings 1926/27 1., Bad Homburg 1927 3., Bad Niendorf 1927 1.-2., Londýn 1927 1.-2., Hastings 1927/28 1., Berlín 1928 3., Giessen 1928 2.-3., Viedeň 1928 2.-5., Paríž 1929 1., Scarborough 1929 1.-2., Budapešť 1929 3., Barcelona 1929 2., Liége 1930 1., Nice 1930 1., Paríž 1930 3., Buenos Aires 1931 2., Londýn 1932 5.-6., Sitges 1934 3.-4., Lodž 1935 1., Hastings 1935/36 3., Zandvoort 1936 3.-4., Ľubľana 1938 3.-4., Lodž 1938 2.
Okrem toho vyhral majstrovstvá Poľska 1935 a 1937 a reprezentoval Poľsko na šachových olympiádach 1930 – 1939 s týmito výsledkami.
Znovu sa na turnaje vrátil až po 2. svetovej vojne. Dokonca sa už v pokročilom veku zapojil aj do bojov o titul majstra sveta, keď sa v roku 1948 zúčastnil na medzipásmovom turnaji MS v Saltsjöbadene. Skončil tam 16. Na šachovej olympiáde v roku 1950 reprezentoval Francúzsko a dosiahol výsledok 7½/15(+5, =5, -5).
Na turnajoch hrával až do konca života a dosiahol aj niektoré dobré výsledky:
Hastings 1945/46 1., Londýn 1946 3., Hastings 1946/47 2., Budapešť 1948 4.-5., Southsea 1949 3., Paríž 1953(majstrovstvá Francúzska) 1.-2. a Paríž 1955 1.
Savielly Tartakower patril k hlavným predstaviteľom hypermodernej školy, ktorá významne obohatila šachovú teóriu. Je podľa neho pomenovaný populárny variant Dámskeho gambitu. Ako hráč bol v prvom rade výborný taktik, ktorý nachádzal v pozíciách vtipné a prekvapujúce riešenia. V otvorení často používal rôzne nekonvenčné varianty a experimenty. Bol aj významný šachový komentátor a spisovateľ. Napísal niekoľko kníh a množstvo novinových článkov, jeho komentáre sa vyznačovali vtipom, duchaplnosťou a zrozumiteľnosťou. Je autorom mnohých šachových aforizmov. Napríklad:
Okrem šachovej publicistiky sa Tartakower venoval aj prekladateľskej práci. Prekladal do nemčiny a francúzštiny ruskú poéziu.
Savielly Tartakower zomrel 2. 2. 1956 v Paríži.